CELEX: 32020R0780
Language: hu
Date: 2020-06-12 00:00:00
Title: A Bizottság (EU) 2020/780 végrehajtási rendelete (2020. június 12.) a 445/2011/EU rendeletnek és az (EU) 2019/779 végrehajtási rendeletnek a karbantartásért felelős vasúti szervezetek számára kibocsátott egyes tanúsítványok érvényességi idejének a Covid19-világjárvány miatt szükséges meghosszabbítására irányuló intézkedések és bizonyos átmeneti rendelkezések tekintetében történő módosításáról (EGT-vonatkozású szöveg)

15.6.2020   
               
               
                  HU
               
               
                  Az Európai Unió Hivatalos Lapja
               
               
                  L 188/8
               
            
         A BIZOTTSÁG (EU) 2020/780 VÉGREHAJTÁSI RENDELETE
         (2020. június 12.)
         a 445/2011/EU rendeletnek és az (EU) 2019/779 végrehajtási rendeletnek a karbantartásért felelős vasúti szervezetek számára kibocsátott egyes tanúsítványok érvényességi idejének a Covid19-világjárvány miatt szükséges meghosszabbítására irányuló intézkedések és bizonyos átmeneti rendelkezések tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a vasútbiztonságról szóló, 2016. május 11-i (EU) 2016/798 európai parlamenti és tanácsi irányelvre (1) és különösen annak 14. cikke (6) bekezdésére,
         mivel:
         
                     (1)
                  
                  
                     A tagállamok arról tájékoztatták a Bizottságot, hogy a Covid19-világjárvány összefüggésében hozott intézkedések miatt nehézségekbe ütközik a karbantartásért felelős vasúti szervezetek egyes tanúsítványai érvényességének meghosszabbítása.
                  
               
                     (2)
                  
                  
                     Előfordulhat, hogy a tehervagonok karbantartásáért felelős szervezetek számára vagy a kiszervezett karbantartási feladatokra vonatkozóan a 445/2011/EU bizottsági rendelettel (2) összhangban kiadott tanúsítványok meghosszabbítása – amennyiben érvényességük éppen lejárt, vagy hamarosan lejár – nem lehetséges a Covid19-világjárvány miatt szükségessé vált és egyes tagállamokban 2020. március 1-jétől hatályba lépett intézkedések következtében. Konkrétan előfordulhat, hogy a karbantartásért felelős szervezeti tanúsítványokat kiállító tanúsító szervek nem képesek kellő időben és maradéktalanul elvégezni a valamely karbantartásért felelős szervezeti tanúsítványnak vagy kiszervezett karbantartási feladatokra vonatkozó tanúsítványnak az (EU) 445/2011 rendelettel, illetve – 2020. június 16-tól – az (EU) 2019/779 bizottsági végrehajtási rendelettel (3) összhangban történő meghosszabbításához szükséges előkészületeket.
                  
               
                     (3)
                  
                  
                     Az üzletmenet folytonosságának biztosítása érdekében a 445/2011/EU rendelettel összhangban kiállított, 2020. március 1. és 2020. augusztus 31. között lejáró karbantartásért felelős szervezeti tanúsítványok és kiszervezett karbantartási feladatokra vonatkozó tanúsítványok érvényességét további 6 hónappal meg kell hosszabbítani. Ez nem érintheti a 445/2011/EU rendelet 7. cikke (7) bekezdésének alkalmazását abban az esetben, ha egy tanúsító szerv megállapítja, hogy a karbantartásért felelős szervezet már nem felel meg azoknak a követelményeknek, amelyek alapján az kiállította a karbantartásért felelős szervezeti tanúsítványt vagy a kiszervezett karbantartási feladatokra vonatkozó tanúsítványt.
                  
               
                     (4)
                  
                  
                     A Covid19-világjárvány miatt helyénvaló több időt hagyni a biztonság szempontjából kritikus alkatrészekre vonatkozó követelmények végrehajtására és az új szabályozásnak a tehervagonoktól eltérő járművekre történő alkalmazására. Az (EU) 2019/779 végrehajtási rendelet átmeneti rendelkezéseit ezért ki kell igazítani.
                  
               
                     (5)
                  
                  
                     A 445/2011/EU rendeletet és az (EU) 2019/779 végrehajtási rendeletet ezért ennek megfelelően módosítani kell.
                  
               
                     (6)
                  
                  
                     Feltételezhető, hogy 2020. március 1. óta egyes karbantartásért felelős szervezeti tanúsítványok érvényessége már lejárt. A jogbizonytalanság elkerülése érdekében ezért a karbantartásért felelős szervezeti tanúsítványok érvényességének meghosszabbítását indokolt 2020. március 1-jétől alkalmazni.
                  
               
                     (7)
                  
                  
                     Az ebben a rendeletben előírt intézkedések összhangban vannak az (EU) 2016/797 európai parlamenti és tanácsi irányelv (4) 51. cikkének (1) bekezdésében említett bizottság véleményével,
                  
               
                     (8)
                  
                  
                     Az e rendeletben meghatározott intézkedések hatékonyságának biztosítása érdekében e rendeletnek az Európai Unió Hivatalos Lapjában való kihirdetését követő napon hatályba kell lépnie,
                  
               ELFOGADTA EZT A RENDELETET:
         
            1. cikk
            A 445/2011/EU rendelet 7. cikke (4) bekezdésének helyébe a következő szöveg lép:
            
                        „(4)
                     
                     
                        Az (EU) 2019/779 bizottsági végrehajtási rendelet (*1) 15. cikkének (6) bekezdésében foglalt rendelkezések sérelme nélkül a karbantartásért felelős szervezeti tanúsítvány érvényességi ideje öt év. A tanúsítvány tulajdonosa haladéktalanul tájékoztatja a tanúsító szervet a tanúsítvány odaítélésének időpontjában fennálló körülményekhez képest bekövetkezett jelentős változásokról. A tanúsító szerv ennek alapján határozhat arról, hogy módosítja, meghosszabbítja vagy visszavonja a tanúsítványt.
                     
                  
         
            2. cikk
            Az (EU) 2019/779 végrehajtási rendelet a következőképpen módosul:
            
                        1.
                     
                     
                        a 15. cikk (5) bekezdésének helyébe a következő szöveg lép:
                        
                                    „(5)
                                 
                                 
                                    A (2)–(4) bekezdés hatálya alá nem tartozó valamennyi, a tehervagonoktól eltérő járművek és az (EU) 2016/798 irányelv 15. cikkének (1) bekezdésében felsorolt járművek karbantartásáért felelős szervezetnek legkésőbb 2022. június 16-ig meg kell felelnie e rendeletnek.”
                                 
                              
                  
                        2.
                     
                     
                        a 15. cikk a következő (6) bekezdéssel egészül ki:
                        
                                    „(6)
                                 
                                 
                                    Azon eljárások sérelme nélkül, amelyeket a tanúsító szerv a 445/2011/EU rendelet 7. cikke (7) bekezdésének rendelkezései alapján alkalmazhat, az említett rendelettel összhangban kiállított, 2020. március 1. és 2020. augusztus 31. között lejáró karbantartásért felelős szervezeti tanúsítványok és kiszervezett karbantartási feladatokra vonatkozó tanúsítványok érvényességét további 6 hónappal meg kell hosszabbítani.”;
                                 
                              
                  
                        3.
                     
                     
                        a 17. cikk második albekezdésének helyébe a következő szöveg lép:
                        
                                     
                                 
                                 
                                    „Ezt a rendeletet 2020. június 16-tól kell alkalmazni. A 4. cikk azonban 2021. június 16-tól, a 15. cikk (6) bekezdése pedig 2020. március 1-jétől alkalmazandó.”
                                 
                              
                  
         
            3. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 12-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 138., 2016.5.26., 102. o.
         
         
            (2)  A Bizottság 445/2011/EU rendelete (2011. május 10.) a tehervagonok karbantartásáért felelős szervezetek tanúsítási rendszeréről és a 653/2007/EK rendelet módosításáról (HL L 122., 2011.5.11., 22. o.).
         
            (3)  A Bizottság (EU) 2019/779 végrehajtási rendelete (2019. május 16.) az (EU) 2016/798 európai parlamenti és tanácsi irányelv alapján a járművek karbantartásáért felelős szervezetek tanúsítási rendszerére vonatkozó részletes rendelkezések megállapításáról, valamint a 445/2011/EU bizottsági rendelet hatályon kívül helyezéséről (HL L 139I., 2019.5.27., 360. o.).
         
            (4)  Az Európai Parlament és a Tanács (EU) 2016/797 irányelve (2016. május 11.) a vasúti rendszer Európai Unión belüli kölcsönös átjárhatóságáról (HL L 138., 2016.5.26., 44. o.).